khistorydata/jeongjo-sjw-relations huggingface dataset:
정조 24년 · 목
大王大妃殿敎曰噫我先王平日每以度支經費之不足兩西民庫之蕩然軫念而必欲復舊之苦心至意予豈不知大抵當初壯勇設置之聖意有在一則爲民二則爲民如是之故今番三都監物力皆自壯營擔當矣又勅行及使行往來爲屢次戶曹及兩西經費應必不少寧不憫然自辛酉正月至十二月戶曹一年所用令壯勇營劃送戶曹歲入則儲置本曹兩西所在壯營穀作錢一竝付之該道民庫令壯勇提調代撰綸音以爲布諭之地如是則庶幾一分仰體我先王之至意苦心矣
정조 24년 · 강
命來十六日日次儒生殿講待下敎
정조 24년 · 강
命泮長嚴飭肅命
정조 24년 · 목
政院啓言大司成鄭大容來詣闕外謂有身病終不承膺請重推敎以旣無情勢而托以身病他人有不敢若此況閣臣乎此泮長若不行公國無紀綱此啓辭勿施仍以前牌嚴飭使之肅命今日內設場○因大容違牌敎以不欲更費辭敎此意令大臣知悉
정조 24년 · 강
照勘時囚宋倫載等放金洪運等
정조 24년 · 목
義禁府啓言宋倫載李博載等山陵蕫役固當必謹而石役全不致愼未及踰月頉處夥然請以此照律允之又啓言時囚黃井彦今以道査參互囚供諉以流民構舍犯斫生松數甚夥然至於枯松之帖給舊根之發賣觀於各人之招雖無肥己之跡査案丁寧衆證具備身爲牧官不戢下輩是亦罪也請照律勘處允之又啓言五衛將金洪運部將柳英漢等原情泛稱遲晩請竝刑推得情敎以竝只付過放送又啓言韓聖揆李得完張漢明等莫重薦獻物種不能致愼至勤飭敎請以此照律敎以以草記照律勘放
정조 24년 · 강
分揀魚川察訪金元默拿處
정조 24년 · 강
遞刑曹判書趙鎭寬
정조 24년 · 목
備邊司以鎭寬有實故啓請許遞允之敎以政官牌招開政差出
정조 24년 · 강
兵曹判書金祖淳疏陳病狀乞解本兵之任賜批調理行公
정조 24년 · 목
以趙萬元爲修撰趙尙鎭爲刑曹判書徐瀅修爲兵曹參判吳泰賢爲工曹參判
정조 24년 · 강
勘放時囚韓聖揆等
정조 24년 · 목
義禁府啓言時囚韓聖揆李得完張漢明等各杖八十收贖奪告身三等請放送允之敎以如有功減等
정조 24년 · 강
命德積僉使史廷煥嚴棍懲勵
정조 24년 · 목
因拿來草記敎以拿處何爲令該帥拿致嚴棍懲勵
정조 24년 · 강
望祭命當親行該房知悉
정조 24년 · 강
行勸講于熙政堂閣臣李晩秀尹行恁承旨南公轍假注書尹致永史官承膺祚洪奭周
정조 24년 · 목
敎曰旣承慈敎望祭以攝行磨鍊
정조 24년 · 강
拿處承旨韓用鐸徐有聞曺錫中
정조 24년 · 목
敎曰今日紀綱有乎無乎戶刑房承旨坐直承旨竝拿處
정조 24년 · 강
命領議政沈煥之左議政李時秀右議政徐龍輔勿待命仍傳命召
정조 24년 · 목
政院啓言領議政沈煥之以爲嚴敎之下萬萬震懍走伏金吾門外恭俟鈇鉞之誅云仍納命召何以爲之敎以安心勿待命事遣史官傳諭仍傳命召又以仍爲胥命啓敎以安心勿待命卽爲還第事更遣史官傳諭仍傳命召又啓言左議政李時秀右議政徐龍輔竝以爲荐承嚴敎轉益震懍走伏金吾門外恭俟重誅云竝敎以安心勿待命卽爲還第事遣史官傳諭仍傳命召
정조 24년 · 강
下綸音于黃海平安兩道大小民人
정조 24년 · 목
敎曰予小子煢煢在疚月屢脁矣歲聿莫矣眞遊寢遐孺慕靡逮奠觴豆而僾然如求當扆宁而恤焉以涕維蚤夜一心維先王成憲是承是述以保我萬億年無疆丕丕基嗟我小大臣工尙亦聰聽彝訓以事我先王者事予小子予小子其敢不以先王之心爲心嗚呼惟時惟幾永言配命戒謹乎不睹不聞之中而感通乎無聲無臭之際先王所以敬天也育之也惠使之也義瘖聾跛躄得其生鱞寡孤獨得其養先王所以勤民旣又曰咨念念民天遂以諴民爲祈天之本而諴者和也愛之然後可以和焉故節用而愛民如恐不及光御二十有五載衣不裁帛室不改椽食不重器居不重茵擧百度之廣而無一不正其本擧兆庶之衆而無一不被其澤蠲猪鹿之供則山民賴焉釐魚藿之征則海民遂焉修堤堰而資灌漑則野民興焉鄕飮之綸頒華髮得以有羞則民之老者安焉字恤之則成而髧毛不失其所則民之幼者懷焉整戎籍之氄而黃白無冤則軍亦民也防番錢之半而緇髠不撓則僧亦民也爰曁公家之賤而革推刷之弊保室家之樂則奴婢亦民也雖民之蚩蚩不識不知日月之所照臨風雨之所鼓潤歌于塗忭于布仁聲仁聞匝我疆域而堯舜之聖猶病於博施迺以創物之智默運神籌經營六七年之間不大聲以色儼成一營之制龍旂鳥章非以耀武也于橐于囊非以好貨也一則曰爲民二則曰爲民於是乎出內帑之錢易穀而置諸道革內莊之厚斂而輕其徭薄其賦營屯田于兩西以至內司之給代也掖隸之汰冗也惠局甲胄之價也進獻添補之需也慶賞用餘之資也不煩經費迺積迺倉此壯營之所由設而編軍伍以除徵兵之苦貯財賄以罷均役之法惟聖志爀然已定凡百有位無不翹領攢手以竢令行制成之日皇穹不弔我家末命遞揚嗚呼天乎民之不祿胡寧忍斯恭惟我慈聖大王大妃殿下以女中勛華垂簾視政念先王之遺旨軫大農之匱儲自殯殿國葬至山陵支用命壯營繼之又降十行恩言諄諄惻怛傾壯營之藏米以萬計錢以十萬計當度支一歲之費又若兩西所謂民庫子毋利殖入不當出浚民膏脂民將蕩柝吾先王之常所憧憧而思欲大更張者況今使星旁午民力竭矣勞之綏之措諸袵席之安其在此時以耕以鑿懷我階庭之近其在此時壯營兩西穀各年條作錢關西之十四萬一千餘兩海西之四萬四千餘兩特許付之該道民庫永勿加徵於民間俾奠厥居於乎盛哉慈聖之意卽先王之意也慈聖之敎卽先王之敎也竊庶幾自今以往關河數千里六十餘州官絶催呼之急村免誅求之困庫庾皆積杼柚不空血氣含生之倫得有以偕我媍子安我田里頌慈聖之玄功感先王之庬恩父詔其子兄告其弟皆能知親上事長之義則予小子於斯亦豈不與有榮矣乎若方伯若長吏體昔日之盛德而無忽今日之布諭若士夫若烝黎聞今日之布諭而仰認昔日之盛德是予小子之望也弘文提學尹行恁製進
정조 24년 · 강
夕上食命當親行該房知悉
정조 24년 · 목
以申獻朝嚴耆金近淳爲承旨
정조 24년 · 강
遞兵曹判書金祖淳
정조 24년 · 목
大王大妃殿口敎曰聞兵判有實病云都目方近許遞
정조 24년 · 강
命兵曹判書待下批牌招貶坐擧行
정조 24년 · 목
敎曰政官牌招開政兵曹判書待下批牌招貶坐卽爲擧行
정조 24년 · 목
以李祖源爲兵曹判書申大顯爲刑曹參判
정조 24년 · 목
京畿監司徐鼎修啓本陽川縣令吳在鎭治規固好檢報差疏陽城縣監沈廷秀貴是恬素剛則益善竝中○忠淸監司尹光顔啓本洪州牧使李濟萬病旣妨務事或駭聽大興郡守李惟稱治則自優察或有遺瑞山郡守柳啓源誠切愛恤戒在柔善鎭川縣監柳弘源已知強幹何多輕率新昌縣監鄭漢喆心旣願治手可恕生唐津縣監黃勉喆好是質慤勉在剛核結城縣監鄭澣政固無失客何招謗石城縣監徐有昌治自成規糴胡遺檢鎭岑縣監崔奎晶非乏撫字盍勉振刷懷仁縣監李可運慈良旣著飭束宜勉林川縣監李羲文允矣寬厚勖哉綜察竝中○慶尙監司金履永啓本晉州牧使尹魯東盍令遐俗知貢獻重草溪郡守李秉馝糴若皆精錢奚有怨玄風縣監崔禧延麤糴通惠情錢宜察丹城縣監鄭軾客固難謝煩則招謗竝中熊川縣監崔禹鉉橫斂不察矜難終貰下○全羅監司金達淳啓本珍山郡守金直休本爲民情盍察邸奸光陽縣監尹心輝欲求治體先尊事面高山縣監李仁行誠意足了浮謗奚信茂長縣監尹仁基周便之政莫是早計同福縣監洪疇九人自了了事或察察景陽察訪李��盍念振刷中○黃海監司鄭日煥啓本金川郡守李良會綜核爲治糴錢何濫載寧郡守朴綏源不根持論蘆田爲畓白川郡守李英紹政極剛明責備則難新溪縣令朴宗慶在官無幾毁譽不聞文化縣監任希耉圖報之地妓謁宜察瑞興府使洪秉德人言奚信治固循良長淵縣監洪章煥新到生疏佇觀來效長連縣監沈公協莅任屬耳民隱奚知殷栗縣監李泰賢宅心伊正佇察民憂康翎縣監崔祥岳能拒例納所勉剛制兔山縣監崔粹絅志在願治政欠剛克竝中海州判官鄭述仁才足剸理治愧廉謹信川郡守尹光垂官暗治體民困橫斂遂安郡守洪達三頭緖靡定邑事蒙茸竝下○江原監司李魯春啓本金城縣令趙學敏事或昩例治姑無疵歙谷縣令洪樂眞精糴可尙濫贖宜警楊口縣監李協聖若是乎迂其可也簡祥雲察訪許鐫何必求備竝中○咸鏡監司李秉鼎啓本都事邊得翰何其自侮不足深責下鏡城判官金處巖孰無得失惟毁譽半安邊府使柳範休允矣愛民勖哉戢校富寧府使李昌培毋無奸鄕可與爲善德源府使申協新承貪虐惜未振刷明川府使金憲柱倘欲便民宜先逐客文川郡守金良倜堪喜樸質更勉剛核定平縣監朴明勳勤幹粗率長短斯在竝中○平安監司李泰永啓本肅川府使任長源衆謗所歸嗟莫助之下
정조 24년 · 강
大王大妃殿進御調中君子湯依前方一貼命煎入榻敎也
정조 24년 · 강
大臣聯箚自列賜批領議政沈煥之左議政李時秀右議政徐龍輔
정조 24년 · 목
聯箚略曰百隸怠慢庶務癏曠有限之考績應行之陞試漫不察飭屢煩提敎此皆臣等之罪也至於昨日再次下敎臣等死罪竊以爲過矣今因二三臣違命乃有此千萬非常之敎旣欠寬和之德且損尊嚴之體王言一出小大震遑亦莫非臣等不職之罪也退伏私次聯控短箚乞降威罰焉批以予小子沖年踐大位所以百度懈弛豈無昨日之敎乎蕫正之責在大臣予之爲望於卿等者也下款陳戒受以爲謝卿等安心勿辭仍命遣史官傳諭
정조 24년 · 강
兵曹參判徐瀅修以趙觀鎭疏辭陳卞乞遞賜批
정조 24년 · 목
疏略曰向伏見前右尹趙觀疏本以臣前疏中不可同周旋之語摸東撈西多費頰舌何其言之太荒唐也其疏所謂分付拔望云云初不施行則何有嫌避而若臣避嫌之由觀鎭眞不知之則臣不妨略擧梗槪以破其惑年前傾陷一隊朝紳之語豈不發自爰辭形諸文字乎臣亦其所欲傾陷中一家則傾陷人之父兄而欲其子弟之不以爲嫌決是常情之外況其傾陷之語雖不露姓名自有指目以今日在朝者言之亦有數三世家皆當引嫌於彼臣可異同於其間耶一初淸明之朝有此投冠張拳之口氣莫非臣宜去不去被人闖弄之致伏乞亟解臣職刋去仕籍焉批以卿其勿辭行公
정조 24년 · 강
永春縣監洪樂安疏陳二條民瘼賜批
정조 24년 · 목
疏略曰臣邑僻在萬山之中野無數里之開曠里罕十室之保聚而採之民淸參以事狀終有弊瘼之不得不變通者一則曰田稅上納之造船運也二則曰民少還多而漸至添薪也臣邑大同則本以錢木參半造小艇載納別無艱辛之端至於田稅條竝計別營軍資監惠廳所納大米五石零小米三十七石零太九十八石零而竝入人淸雜費總計都數不過百五十石零又有訓禁御三營軍餉米太合爲三十八石每當春初造船運納而水急灘險前後致敗者十年必至一再臭載之時徵隣徵族民邑爲之蕩殘此已難言之患至於造船之弊則傍水諸山擧皆童濯松材之憑藉濫伐便無界限將無禁戢之路苟欲變通則惟有作錢上納可以矯捄耳苟蒙變通則實爲安接之方而又若民小還多之弊亦有所隱憂長慮者臣邑之目今民戶多不過千戶而除却殘戶能堪糶糴者未滿七百戶而卽今倉儲者七千八百石零耗上添耗其進無量今若以常賑穀與各衙門全耗會錄之穀分數換付於耗條最略之衙門而就道內穀薄中裒多益寡俾免年年添薪民不奠居之患則實爲大幸伏乞以臣所陳之二說下廟堂稟處卽賜允許俾一邑之民獲奠厥居不勝大願批以疏辭令廟堂稟處
정조 24년 · 강
吏曹以黃海道御史閔命爀書啓覆啓
정조 24년 · 목
該曹啓言伏見黃海道暗行御史閔命爀書啓則海州判官鄭述仁遂安郡守洪達三繡啓旣請令攸司稟處而俱已貶下信川郡守尹光垂亦已貶下今無可論文化縣令任希耉以史鄕舞弄捧糴太濫今番支勅時有馬責立色吏捧賂存拔而馱價不歸於馬主其外治績無一可稱爲辭罷黜金川郡守李良會以今番支勅時有馬監官勅需都色恣意作奸難免不察之失爲辭康翎縣監崔祥岳以營債收捧校奸莫察爲辭竝拿處瑞興府使洪秉德以今番支勅各項雜費略有所斂此雖流來謬例不可無警爲辭載寧郡守朴綏源以支勅時貿魚之際爲奸吏所瞞不無民弊爲辭安岳郡守李東稷以吏奸雜售於簽丁倉糴多紊於濫斛或不無襲謬因循之失支勅一節別無大段民弊爲辭竝重推兔山縣監崔粹絅以山田執卜間或不均爲辭長淵縣監洪章煥以支勅時各樣徵斂多有犯科旣係微細至於政績則來效可期爲辭竝推考監司鄭日煥以聲望已著於剛直規模謹守於文雅關飭各邑俾祛民弊廿州久債方收積逋爲辭而道臣體重今姑勿論閫帥中軍邊將等請令兵曹稟處允之
정조 24년 · 강
行勸講于熙政堂閣臣李晩秀尹行恁承旨金近淳假注書尹致永史官金景煥洪奭周
정조 24년 · 강
命兩西耗穀以壯營請得小米及均廳常平穀劃給
정조 24년 · 목
直提學尹行恁啓言本營句管兩西耗穀付之該道民庫事命下矣第伏念錢貨之取殖久則生弊不如穀物之分還取耗關西有本營丁未請得小米仍分條今爲五萬九千二百餘石矣關西穀作錢十四萬餘兩之代以此小米四萬八千四百八十餘石劃給海西則有小米七千八百十餘石而比諸作錢條一萬二千二十餘石不足爲四千三百十餘石此則以該道所在均廳句管常平穀劃給其代以關西丁未請得小米餘條準此數換給均廳仍又嚴飭兩道較量邑況之豐殘參看民力之舒縮使之平分均排付諸勅庫各其監營照管擧行事請一體分付從之
정조 24년 · 강
大王大妃殿命壯營穀事廟堂商確更稟
정조 24년 · 목
大王大妃殿敎曰前以壯營穀事有所下敎此蓋出於仰體先朝爲民之盛意也更思之以錢留庫則不無吏緣弄奸之弊若以穀儲置待其用時量宜劃出臨時作錢則其在防奸之道似勝於以錢留庫此意令廟堂商確後日次對時更稟
정조 24년 · 강
遞兵曹參判徐瀅修以金羲淳代之
정조 24년 · 목
政院啓言兵曹參判徐瀅修貶坐擧行有命而如是違牌何以爲之敎以許遞口傳差出待下批先參坐後謝恩
정조 24년 · 강
罷黜楊口縣監李協聖
정조 24년 · 목
協聖三次居中吏曹啓請罷黜也
정조 24년 · 강
吏曹以諸道守令降考啓
정조 24년 · 목
該曹啓言考見諸道褒貶啓本則瑞山郡守柳啓源以戎在柔善爲目草溪郡守李東馝以糴若皆精錢奚有怨爲目珍山郡守金直休以盍察邸奸爲目德源府使申協以新承貪虐惜未振刷爲目明川府使金憲柱以倘欲便民宜先逐客爲目文川郡守金良倜以更勉剛核爲目金川郡守李良會以糴錢何濫爲目載寧郡守朴綏源以不根持論蘆田爲畓爲目歙谷縣令洪樂眞以濫贖宜警爲目玄風縣監崔禧延以麤糴通惠情錢宜察爲目丹城縣監鄭軾以客固難謝煩則招謗爲目鎭川縣監柳弘源以何多輕率爲目結城縣監鄭澣以客何招謗爲目鎭岑縣監崔奎晶以盍勉振刷爲目祥雲察訪許鐫以何必求福爲目景陽察訪李��以盍察振刷爲目竝以下考施行豊川府使柳得恭以黃口宜念爲目居山察訪李溶以姑恕一眚爲目輸城察訪李寬福以新到勉哉爲目竝以中考施行
정조 24년 · 강
兵曹以黃海道御史閔命爀書啓覆啓
정조 24년 · 목
該曹啓言伏見黃海道暗行御史閔命爀書啓則兵使安橚以各倉捧糴穀簿紊亂色落太濫怨聲載路爲辭水使李長喆以防船什物抛置朽傷松禁太疏漸至童濯爲辭竝拿處龍媒僉使文載奎以糶糴旣多民怨戰船修改材木盡歸私用爲辭登山僉使兪夭郁以觴政或濫貽笑一鎭爲辭蒜山僉使成鳳文以捧糴之色落頗濫屯穀之斗斛太大不無民怨爲辭助泥浦萬戶金孝根以糴捧旣濫松禁亦弛爲辭竝罷黜監營中軍金錫憲以瑣謗漸播爲辭請亦爲罷黜允之
정조 24년 · 강
大王大妃殿進御人蔘養胃湯停止加味蔘橘飮一貼命煎入榻敎也
정조 24년 · 강
大王大妃殿命二十日次對進定於明日
정조 24년 · 목
大王大妃殿口敎曰賓對久未行焉廟務應必積滯二十日次對進定於明日
정조 24년 · 강
行勸講于熙政堂閣臣李晩秀南公轍承旨金近淳假注書呂東植史官金景煥洪奭周
정조 24년 · 목
熙周有身病吏曹啓請改差也
정조 24년 · 강
以朴宗京具得魯接慰宦單付
정조 24년 · 목
備邊司啓言卽見東萊府使韓致應狀啓則陳賀差倭匪久當出來矣京接慰官差備譯官令該曹該院差出待差倭出來卽爲下送事請分付允之
정조 24년 · 강
備局以黃海道御史別單覆啓
정조 24년 · 목
備邊司啓言黃海道暗行御史閔命爀書啓別單有回啓之命矣取見別單則其一海西還弊苟究其本則均廳及壯勇營年年貿米仍作還穀盡分殖耗而通計一道逐歲增穀不知爲幾萬石令該廳該營次次發賣以減穀簿自今爲始貿穀作還之擧一切革罷事也均廳壯營元無海西貿米之事而該廳該營穀之散在道內者不過他衙門換來之若干包而已則今此繡啓未免差爽況於日前慈敎兩西作錢條盡付民庫則從此一路民庫可以永賴而穀簿釐正亦寓其中別無更爲稟處者置之其一兵營與黃州穀簿合爲六萬三千八百餘石以若斛數分之民戶不勝繁重故以田結統戶分排給還而田畓元結中除去各項雜頉則受還結數不過五千二百餘結矣雖逐結均分尙患結少還多而官復戶及續田名色獨不受還結矣統戶所受穀數至於四十餘石受還偏苦之弊各別査正事也結分統分邑各異例續田元田起陳逐年不同申飭道臣使之從長矯革其一長淵地界左挾長山西臨大洋唐船來泊在於長山之趾與告義相距亦踰一舍以此小鎭雖欲搜逐實有力綿之歎今以長淵設爲防營仍創行營於吾義鎭事也防營設置有非造次容議置之其一海州浦沿各防鹽盆陳廢者爲二十盆而白地徵稅至於八十兩苟欲矯捄則各浦船隻落漏之數另加搜刮以充鹽盆之稅事也其一長淵各浦靑魚箭陳廢爲十二處而二百七十餘兩白地徵納默揣矯弊之方則甕津康翎等邑浦利漸滋靑魚多産申飭該道詳査移定於康翎甕津之箭而一道沿海邑漁稅白徵之弊亦令査櫛可代者充代可頉者永頉事也此兩條令該廳稟處其一簽丁黃白之弊海西爲尤甚而所謂班戶不過鄕人以免簽丁故許多良民富戶百計圖頉矣納錢冒托鄕族者吏校族黨各廳願納之閑丁一竝査充軍役事也嚴飭道臣逐邑査正更無虛伍白徵之說雖以繡衣言之旣知黃白之冤則何不摘發論罪而汎言本道之尤甚者亦極疏忽請重推允之
정조 24년 · 강
分揀前承旨韓用鐸徐有聞曺錫中
정조 24년 · 목
因義禁府時囚議處傳旨敎以竝分揀放送
정조 24년 · 강
照勘時囚黃井彦等
정조 24년 · 목
義禁啓言珍島前監牧官黃井彦照律杖一百收贖告身盡行追奪徒三年定配請私罪施行允之敎以功減一等又啓言山陵石物所卽廳宋倫載監造官李博載照律罪各杖八十收贖奪告身三等請私罪施行允之敎以宋倫載功議各減一等李博載功減一等又啓言山陵都監郞廳洪元燮照律罪杖八十收贖奪告身三等請私罪施行允之敎以功議各減一等○又以黃井彦遂安郡位羅驛徒二年半定配押送啓
정조 24년 · 강
大王大妃殿進御加味蔘橘飮自今日一貼式命煎入榻敎也
정조 24년 · 목
五點吳翰源朴命燮李寅釆沈銖張錫胤尹寅基申漵李東冕安廷善李重蓮鄭魯榮嚴思彦任厚常申龜朝李東萬柳台佐李象謙李敬參李基憲金會淵
정조 24년 · 목
領府事李秉模曰大王大妃殿滯候尙未復常不勝憂念矣予曰今日則始有差勝之效湯劑連爲煎入也秉模曰每於早朝煎入爲宜矣予曰依此爲之領議政沈煥之曰臣等不能蕫飭百官日前伏承萬萬非常之敎不勝惶悚而只緣臣等之罪致煩辭敎之過中臣等去益震剝矣予曰卿言則是矣而使予無此擧專在於卿等矣左議政李時秀曰日前辭敎以臣等之罪至有過中之擧如臣等有罪則但當治臣等之罪而已勿復更費如是非常之敎是臣區區之望也予曰卿言果然是矣大王大妃殿敎曰次對之進定於今日者將有洞諭之事也卿等詳細承聽一心對揚以扶我孤危之國勢也仍下諺敎曰今玆諺敎卽所以闡明我先大王未卒之志事也我先王御極二十餘年秉執義理至精至微至於五晦筵敎嚴正懇惻剖柝無餘而終乃使之自明自首者亶出於一叚爲世道之至誠苦心不幸未及處分遂成末命若使當日竟無自明自首之人則先王之一番大處分其可已耶在今日君臣上下追念先敎之道何敢不以先王之心爲心以明先王未卒之志而主上方在沖年猶未及盡燭於前後事實未亡人哀疚之中疾病相仍神思索然無由振作至于今荏苒矣至於諸大臣皆以先朝眷遇之臣或在元輔之任或居參助之地雖以一二閣臣言之偏被先朝之殊私承聞先朝之義理非比他人而六月以後今已半年迄無一事追念闡明之擧寧不慨然之甚乎至若領相自先王時付之以義理而觀於近日凡事常多玩愒姑息底意而全沒勇往擔當之氣振擧國事之責將恃於誰乎未亡人千思萬量不得已至有此擧卿等須知予今日爲此擧之意咸與聽悉轉相告諭而使之自明自首者乃是先王之遺意更不可遷延時日大臣以下旣聞此敎各陳所見也秉模曰累萬言諺敎丁寧剖柝闡明先王之情事發揮先王之義理先王有志未就之事欲言未忍之言洞然明白更無餘蘊也惟我先大王一副苦心嚴正惻怛二十餘年如一日以至有五月末命而無復餘蘊雖有凶頑之徒孰不痛革舊習咸與維新乎不知者以自明自首謂之可愧而偕至大道得免於詿誤有何可愧之端乎不然則邦有常憲烏可貸乎煥之曰臣之所以藉手事我先王者惟義理而已我先王一副當義理之秉執明如日月嚴如鈇鉞臣雖無似豈不仰思所以闡明之道哉六月以後神精遁爽觸事昏錯矣今承慈敎責諭臣罪萬事更無可達矣今玆下敎剖柝無餘聖上雖在沖齡一番奉覽義理源頭自可洞然劈破豈不爲宗社無疆之休哉先大王五月筵敎之後木石豚魚孰不孚感而六月十二日之敎臣雖不親承亦嘗一聞於筵臣矣初以三日之定限使之自明旋又寢定限之敎及至十六日臣入診筵仰承下敎有曰匪類幽陰之徑以千歧百蹊鑽刺窺伺之狀予皆已知之矣渠若不自現而出於予口則渠將至何境乎伊時玉音丁寧在耳尙今追思不勝嗚咽乙卯以後未有廓然之效六月之後又未能大加闡明此莫非臣等之罪也時秀曰先大王爲義理爲世之苦心臣等豈不仰認而至於近日劈破源頭痛矯俗弊之敎臣之承聞於筵席不啻一二次矣爲今日北面者苟或少違於此則其可曰有臣分乎今日慈敎丁寧懇至旣聞此敎孰敢不曉然覺得期變前習乎右議政徐龍輔曰今日諸臣孰非先大王化育作成中人而若臣則出入邇列最爲日久凡於義理精微聞之也專故信之也愈篤若論今日不能闡明之罪則臣實爲首而且以五月筵敎中許令自首之敎言之先大王豈不知醞釀譸張之自有其人而不爲明賜處分只令許其自首者誠以天地之仁不欲遞加威罰先敷此敎俾開其一線生路渠雖狡頑尙庶幾感恩畏威卽地首實以圖自新之道而無奈狼性難化終不自脈於先大王在宥之日至今思之痛惋尤倍今下慈敎又是諄複有足以孚感豚魚若又梗化則臣雖無似豈不效鷹鸇逐雀之義乎大王大妃殿敎曰諸宰亦以次陳達也兵曹判書李祖源曰如是下敎之後又豈有不率敎之類乎如有之則此乃亂臣也孰敢不明目致討乎大護軍金文淳曰五晦筵敎義理剖柝於牖迷德意藹蔚於矯俗而今奉慈敎嚴明懇惻臣不勝欽仰贊歎之至刑曹判書趙尙鎭曰先大王二十五年秉執之義理今日廷臣孰敢不一心固守而設有一二不率敎之輩見今日慈敎之後又孰不曉然覺悟咸底於惟新之域乎水原留守李晩秀曰臣十年近密偏被恩造朝夕淸燕之敎前後絲綸之降浸灌耳目銘鏤肝肺先大王卓越今古建諸天地之大義理仰如日月信如四時今日慈敎闡明先王之聖德發揮先王之志事靡有餘蘊臣不勝感頌之至禮曹判書韓用龜曰今日臣子之藉手事君者卽我先大王二十五年秉執之義理也伏況五晦末命嚴正惻怛有足以感豚魚而尙無自明自首之人寧不痛惋今承慈敎屢千萬言亶出於明義理矯世俗之盛德臣不勝欽仰矣吏曹判書徐邁修曰臣雖愚迷厚被先王之恩造屢承先王之敎誨豈不識先大王一副當義理之所在哉今承慈敎剖柝明白雖豚魚木石之迷頑豈不惕然醒悟乎知訓鍊徐有大曰慈敎明白臣雖年老聽瑩未盡諦承而先大王遺意庶可闡揚欽頌之餘不勝掩抑矣護軍李祖承曰今日慈敎發揮先大王聖德苦心無復餘蘊登筵諸臣孰不掩泣承聆乎大王大妃殿敎曰其間廟務想多積滯而今已日晩矣日氣陰寒主上開戶久御亦爲可悶次對則後日稟處以此諺敎筵退詳細輪見必思闡揚之方也今玆諺敎實是仰體先王遺意之擧豈予可已而不已者哉自明自首之擧必使之無淹時日而若或謂主上幼沖女君臨朝而有一分輕忽之心則邦憲自在予雖一婦人豈無可爲之道乎須各惕念擧行也又下諺敎曰李書九之一味逡巡期於必遞未知其果何意思頃見疏本多有可怪底句語此重臣之有才局有所執已自先朝稔聞久矣度支之特除豈有別般所聞處而然乎此重臣如此寧不慨然實非平日之所恃矣大臣所見果何如秉模曰臣見其疏之後亦與領相有所酬酢而其中一二句語爲大妄發臣與書九素不相識而近年以來周旋於有司之任亦知其爲人其人則決非背馳義理之小人矣且厚被先朝眷受致位至此顧今朝衆渙散位著乏人之日又以先朝成就之人過加摧折俾不得復起爲人則豈不可惜乎煥之曰其疏句語果是大妄發而若歸之以釣名之小人則在渠誠至冤矣向日適有遠接使極擇之敎以前戶判差送而仍以書九特除近來頗有嘵嘵之外論書九亦聞此說而恐其貽累於聖德故有此不審之句語若目之以小人則恐非本情矣時秀曰其言則果大妄發而背馳義理之目則誠至冤矣龍輔曰其言雖甚不審若以小人目之則處分恐或過中矣大王大妃殿敎曰此重臣如此他人何論予之如是處分出於萬不獲已卿等亦悉此本意遍諭於在廷諸臣也予之否德何敢比擬於宣仁太后而宣仁之用司馬光呂公著亦豈聞人言而用之乎書九之言如彼其怪若此而何以做得國事乎卿等之言雖如此予難聽施矣煥之曰臣非敢請處分之還收也只欲明渠之心跡而已秉模曰臣旣非時任如是屢煩亦涉出位而所見則不敢不仰達矣孔子爲政而誅少正卯少正卯魯之聞人也然而其罪明著故人心叶服若罪未著而誅之則何以厭服人心乎今此慈敎若遞頒下則中外物情必多拂鬱也大王大妃殿敎曰日已晩矣卿等卽爲退去仍命吏曹判書徐邁修進前敎曰此吏判之擇任意非偶然而近來政注之間雖或有可取大抵多因循周更底意而未見爲世道激濁揚淸之擧豈不慨然大政當前須另加淬礪也邁修曰臣厚被恩造豈不欲殫竭對揚而不但見識之鹵莾年已七十神情衰耗方當大政實爲罔措矣大王大妃殿敎曰用人之政專在於銓衡須以公明二字殫心做去克盡爲國之誠也又敎曰今姑退去如有所奏待都政爲之也
정조 24년 · 강
大王大妃殿諭大小臣工
정조 24년 · 목
大王大妃殿敎曰嗚呼日月如流大行王因山奄過虞卒已畢萬事已矣夫何逮及痛念大行王御極二十餘年恤恤銜哀如窮人無所歸曾無一日爲君之樂如此情事豈往牒帝王之所有哉然大行王所以處人倫常變之間者各盡其分較然如金秤旣不以恩掩義又不以義廢恩惻怛之意每行嚴正之中秉執之確不撓於至艱之際無不卽乎人心之安合乎天理之正苟非超越百王之德安能如是嗟乎大行王盛德至善旣如是矣奈何干犯某年義理者作俑於始一種凶狡之類祖述於後乃敢潛懷不滿訾誣聖躬無復餘地渠則自處以復讎之義而謂先王弁髦於是渠則自托以尊本之禮而謂先王持難於是矯誣聖德歸諸不敢言之科噫其痛矣此輩通天之罪豈可勝誅哉先王非不洞燭於此輩淸狀而一叚苦心亶在於全保鎭安故壬子夏頒下許多綸音筵說庶幾使頑愚之徒少開其惑自戢其惡此蓋偃武修文化龍蛇爲赤子之聖意惟玆聖恩於渠輩不啻如天地河海之德意尙不知感戢一向背馳以角勝於先王秉執之義理爲務譸張誑惑寔繁其徒邇來七八年間人心之陷溺日深世道之澆訛滋甚國勢益以凜綴者是誰之罪夫以先王之明亦豈不洞燭於是西每以鎭安休息爲一副規模故又不忍率然用法矣今年五月晦又下萬餘言筵敎自源頭劈破義理剖柝忠逆而其曰一轉而干犯某年大義理再轉而爲乙未三轉而爲丙申四轉而爲丁酉之敎卽所以從源頭劈破義理也其曰入於此者國邊也忠也君子也出於此者賊邊也不忠也小人也之敎卽所以剖柝忠逆也終曰思所以自明之方之敎卽所以開其棄舊自新之路也先王於渠輩全保鎭安之苦心血誠其果何如也然先王於此有不忍到底索言以自傷其惻怛之心者故又有曰今玆下敎忍之又忍平說之又平說渠輩雖甚凶頑苟有一分人心則見此筵敎仰思所以不忍索言之故豈敢不惕然泚顙翻然回心以求免於背馳義理陷溺賊邊之科哉然忍之又忍則凶徒之前後情節無由昭布而先王之志事未免䵝昧矣平說之又平說則義理之精微曲折無由洞卞而人心之誑感終難開牖矣然則忍之平說四箇字是先王以自己情事之惻怛不忍說道之故也然以後王闡揚先王之道揆之則又何可一切含忍不一番洞說以曉世上之頑愚哉今主上方在沖年如此事實何由盡燭以是之故未亡人不得已拭淚敷告嗟汝大小臣工敬恭諦聰大抵英廟朝某年處分蓋出於萬不得已之擧措然爲臣子而乃敢干犯於此則其罪不容於誅觀於伸白韓鍮之處分可知聖意之攸在矣渠旣有所干犯又生翻覆之計肆發凶言至欲動搖我國本其所包藏又果何如也此所以一則干犯二則干犯正筵敎所謂一轉而干犯於某年大義理者也惟其源頭之醞釀如是故及乎乙丙之間末流懷襄沮遏代理之命謀危貳極之位宗社幾乎覆亡而幸賴兩朝慈孝彌篤渠輩凶圖竟不得售宗社底安此豈人力實皇天之所默佑也自是以後渠輩怨國讎君之心日益以深綢繆布密勿爛熳逆變幾月斯與而幸賴先王英明乾剛炳幾致討得以折亂萌而奠國勢此又筵敎所謂再轉三轉四轉而爲乙未丙申丁酉者也至於丁酉以後則筵敎中謂以鄶以下無譏此實先王爲世道哀痛之敎也然不一明其事實則一國民庶何由知其哀痛之所以然乎蓋乙丙丁酉之間若干凶黨略施誅竄之法則懲討不可謂不行然惟其窩窟自在不能正名而討罪黨與略治反使怨毒而致亂故丁酉以後七八年之間渠輩一片精神之日夜譸張誑惑人心者專在於構誣聖躬四箇字邪說悖論不勝紛紜而至甲辰秋夏賊凶書出矣夫夏賊凶書卽渠輩怨國讎君之首實斷案當此之時正是正名鋤治靖世定民之一大幾會而當日治逆之政又未免姑息故此輩之揚揚無懼氣豪意健比前尤倍又以至丙午夏秋釀出萬古所無慘毒之變及至壬子夏又嘯聚黨類密勿經營以典禮一事交相唱和期於必成乃已以先王秉執之確不少撓奪則此輩乃敢以忌本忘讎窮凶至悖之說詆毁聖德以爲操切脅持之計渠輩於景慕宮有何至誠血忠而然耶此不過干犯某年之役爲淸議所攻近勢不兩立之故必欲拚死圖成典禮之擧措爲自脫罪名移禍士類之計其心所在孰不如見肺肝乎且渠輩旣以復讎爲大義則當報之讎莫如干犯某年者而乃與之爛熳同歸反以攻斥干犯者之淸議視若血讎必欲百計構害者其何故也倘非先王之英明則士類其有刁遺乎思之及此安得不氣短而心寒也大抵數十餘年來忠逆是非之爭雖曰多端而論其源頭不過本於某年大義而已無論戚里與外廷若曰干犯於某年大義者曰忠曰是則攻斥干犯者之人信當爲逆爲非若曰攻斥干犯者之人曰忠曰是則干犯者亦當爲逆爲非自古陰陽淑慝之分曷嘗有兩是亦曷嘗有兩非哉是乃古今天下不易之常理三尺童子亦所當知也義理之較然如此而惟彼一種狡黠之徒乃又曰春秋無義戰務爲兩斥以立幟於一世是則不彼不此中立兩間以賭漁人大利之計也況自古忠逆分黨之際名曰中立者孰有不爲賊邊又有不禍人家國者乎其亦可懼哉筵敎又曰某某人之扶植義理者非出於親附戚里之私則戚里之爭出於義理之公不待言而自明矣一邊人乃敢扭捏句語變幻本意以爲擯斥國邊之欛柄其設心造意尤可痛矣嗚呼以先王盛德至孝不幸遭前古帝王所無情境其所以處之者如彼其至誠盡分大中至正雖堯舜之聖當之所以處之者又何加此爲臣子者誠能仰體君父之情事則但當有掩抑嗚咽欽仰頌祝而已又豈容喙於其間而渠輩乃敢以典禮一事視作奇貨胥動悖言誣衊君父使先王平生秉執不忍言之事將䵝昧於百世究厥心腸是可謂有一分人心以此論之則渠輩雖被千剮萬斫之刑何敢出一聲哀冤之言乎大抵丁酉以後卽筵敎所謂鄶以下無譏者也然苟究其源委來歷則繼丁酉四轉之後又五轉而爲甲辰六轉而爲丙午七轉而爲壬子若論此輩始終藉口誣陷君上壞刁世道之根本則都不出於典禮一款然則此輩腸肚實自干犯某年義理之逆一串貫來者昭不可掩矣噫嘻我祖宗四百年仁厚之澤何負於渠輩而渠輩之壞亂乃如是耶思之痛苦寧欲溘然至於乙卯以後便是先王一初維新之政筵敎中曰乙卯以後予以爲世道深長慮之意拈出矯俗二字蓋以務從寬厚不欲索言之故只以一俗字說去而其實則干犯於某年義理者卽此一俗字關係乙未丙丁者亦卽此一俗字居今之世爲今日臣子者孰不知矯俗二字之嚴於鈇鉞乎其論金履載事有曰外面驟看雖謂之究不解而說不去亦可無乃復有不知不覺者之中如陰瘇之未卽形現於外而汨於幽陰者乎終又曰聞今日之敎者必有慷慨激仰思所以闡明之道者亦必有惕然悚懼思所以自明之方者又曰闡明與自明只在自家一身如是之後若又無效則予亦奈何觀此筵敎中首尾辭意則聖人爲世道惻怛深長之慮可謂泣鬼神而感豚魚矣況其所謂惕然悚懼思所以自明之方之敎又是先王十分喚醒愚頑圖與維新之聖意也是以雖在當日疾患困苦之中乃限定期日俾各陳疏自明其後只一宰臣闡明之疏外更無一人自明者此時聖候雖漸沈篤猶深致慨然乃於六月十二日筵中又下敎曰渠輩終不自明自首則予不得不處分聖敎之懇惻嚴截至於如此以是觀之渠輩終不自明自首則先王大處分果終得已耶然則使之自明自首之擧乃先王之末命卽其不得已之志事也況其義理之關係何如事體之嚴重何如則以大殿情事及予之所處曷敢曰先王已昇遐而不思所以究竟對揚之道哉然則予今日之擧旣可已而不已者耶國之所以爲國人之所以爲人不過義理而已義理斁晦則國而夷狄人而禽獸夷狄禽獸何以爲國先王所以苦心血誠秉義理如鈇鉞牖頑迷如穉子必欲偕底大道者爲是之故以是言之則於渠輩實是化鬼爲人起死回生之大機會變賊邊爲國邊變不忠爲忠變小人爲君子不過如戶轉樞何憚而不爲乎敷告腹心如是懇切悍然恃頑不知變動則是渠之爲心自甘凌蔑先王之成命終爲梗化之凶類也王府關石不壞而在過此以往非予所知欲使自明自首者不淹其時日以尋生路嗟汝在廷咸須知悉
정조 24년 · 강
大王大妃殿命李書九削職定配
정조 24년 · 목
大王大妃殿敎曰嗚呼予未亡人遭不幸之時逃遁不得垂簾聽政每念我朝四百年后妃辭令不出閨門外之家法有靦面目而遵行古事不得已頒下辭敎除拜官職予雖處深宮義理則自謂粗有所知違於義理之事予豈忍爲之乎朝臣之本末長短曾有所仰聆於吾先王者李書九之才諝可堪於戶惠堂之遺音予至今思之故向來戶判有闕特爲除授矣見其辭疏其中句語以爲此必有以不肖姓名上誤予聽謂予聽誰言而爲之乎千古寧有如許告君之辭予之左右不過女侍數人誰知渠姓名其外卽予本第人也予之區區所見不欲以朝廷政令間事問於私親故初無問之之事其外卽大臣諸臣李書九亦豈非其中人乎渠之疏語殆若有誰從密逕以渠姓名告知於予者然爲予政令之累姑無論我朝聖神相承之後豈有似此之事乎渠敢爲此言釣名而顧瞻他日全欲背馳義理以巧密之計混翳我一初淸明之治從此人心渙散朝象潰裂如許小人若不嚴處豈曰有君君臣臣之倫綱乎然而猶不忍處分矣日前以褒貶事大殿侵夜酬應不就寢而煩惱予勸以處分猶爲難愼予雖不更勸而以大司成鄭大容事言之無情勢而無端違牌近來不顧分義如是無嚴者皆是效則於如李書九者而然懲一勵百之道豈可不嚴加處分戶曹判書李書九爲先削職絶島定配大抵李書九上疏句語人孰不知而此時三司之臣無一言寧不寒心乎
정조 24년 · 목
領議政沈煥之啓言今月大政例以二十日定行而聞銓堂言則實無及期之勢云二十二日設行亦多近列故敢達矣從之
정조 24년 · 강
罷黜晉州牧使尹魯東
정조 24년 · 목
吏曹判書徐邁修啓言褒貶啓本中晉州牧使尹魯東題目純是貶辭當爲罷黜故敢達矣從之
정조 24년 · 강
大王大妃殿命今日筵說使五月筵敎記注之注書詳細記出
정조 24년 · 강
命海西漁箭鹽釜無白徵漏稅事分付
정조 24년 · 목
均役廳啓言今以繡啓觀之白徵之外亦有加現之可代者毋論漁箭漁綱船鹽釜使之査其陳破檢其時起可減者減之可增者增之通一道以衍補縮民無白徵公無漏稅事該道道臣處請分付允之
정조 24년 · 강
以洪樂正爲山陵都監儀軌廳郞廳
정조 24년 · 강
健陵山直命分屬應役田畓價自內營取用屯牛價還捧付之筦千庫
정조 24년 · 목
提學子李晩秀啓言顯隆園有外山直七十名三十名爲園所山直四十名爲陵所山直請使之分屬應役又啓言健陵陵軍所受田畓春耕前分給然後新屬陵軍可以住接供役而五定火巢內民田畓價本不下五六千兩云自臣營更爲量驗結卜酌定價本往復內營粘目啓下後許令如數取用似好矣又啓言年前以屯牛四十隻價錢八百兩分給園軍使之買牛耕作而賭地之際恐有難捧園軍皆願還納所受元錢云依其願還捧付之筦千庫補用於買畓或植木時最爲便好矣竝從之
정조 24년 · 강
以趙鎭寬爲戶曹判書
정조 24년 · 목
大王大妃殿敎曰度支之任不可曠大護軍趙鎭寬除授
정조 24년 · 강
大王大妃殿命李書九處分傳敎中下叚大抵以下竝抹去
정조 24년 · 목
大王大妃殿敎曰當此朝象潰裂之時不可無昨日擧措而大臣旣縷縷敷陳其在敬禮之道宜有參量之端李書九處分傳敎中如許小人改以如許之人島配以遠竄改之下叚大抵以下竝抹去
정조 24년 · 강
有政吏曹判書徐邁修參判曺允大參議沈象奎進
정조 24년 · 목
以李重蓮爲校理李基憲爲副校理李敬參爲修撰任厚常李東冕爲副修撰李集斗爲判尹沈允之爲文化縣令
정조 24년 · 목
吏曹啓言接慰官朴宗京身病沈重罷黜其代差出請催促下送允之
정조 24년 · 강
兩司聯啓避嫌賜批大司憲李敬一大司諫金啓洛執義高宅謙司諫朴瑞源掌令姜文會閔慶世持平安廷善趙恒存獻納金孝秀
정조 24년 · 목
避嫌略曰卽伏見李書九處分慈敎則以三司諸臣之無一言辭旨截嚴臣等驚惶震懍噫彼書九不體特簡之聖意敢售釣名之情態疏中一句語極其無嚴而臣等矇不覺察自陷於含默之科以此情跡何取晏然臺次乎批以勿辭亦勿退待
정조 24년 · 강
金吾以稷山定配罪人尹夔欽放送啓
정조 24년 · 강
召見吏兵房承旨及輪對官于誠正閣承旨閔台爀曺錫中
정조 24년 · 목
敎曰吏兵房承旨持歲抄入侍
정조 24년 · 강
行召對于誠正閣承旨曺錫中閣臣沈象奎玉堂韓興裕李鼎秉注書金啓溫史官李存秀洪奭周
정조 24년 · 목
敎曰召對爲之○講小學
정조 24년 · 강
副提學南公轍疏辭新除館職賜例批
정조 24년 · 강
獻納金孝秀疏陳病狀乞遞仍陳諸條賜批
정조 24년 · 목
疏略曰薇垣新命遽下於病伏鄕廬之中繼有馹召之恩不敢偃處辭巽力疾登途進伏城闉而病勢添仍承膺無路乞許鐫改焉第伏念目今悠悠萬事豈有急於聖躬之保護乎體殿宮惟憂之念而抑情節愛愼起居節宣之方焉向來洪樂佐之恩資大壞隄防繼有除郡之旨尤出過中之擧繼自今凡於此等大關頭處毋忽防微而杜漸克懋闡義而明法焉至於嶺嶽事窮覈未竟輿情莫伸金吾奏箚三司聯啓尙靳兪音竊不勝憂慨之忱伏願亟允設鞫之請焉大凡生民休戚亶在於守令之能否而凡係爲官得人之道合有拔例另擇之擧另飭選部量材愼揀或有聲績素著精力無衰者不拘限年通同差除而目今催科日急民事不容暫曠守令之催促下送想有廟堂銓曹之察飭而亦令更加申令焉批以爾其勿辭察職
정조 24년 · 강
遞判尹李祖承左尹沈基泰以李祖源爲判尹尹東晩爲左尹
정조 24년 · 목
敎曰呈告判尹與未肅拜亞尹許遞前望單子入之
정조 24년 · 강
命吏曹參議沈象奎拿處承旨尹光普遞差
정조 24년 · 목
政院啓言司寒祭受香在明日獻官單子今始來呈於夜漏將闌之際當該堂上所當重勘而本院請推之外無他可施之罰何以爲之乎敎以該堂拿處單子捧納時何無一言乎該房承旨遞差
정조 24년 · 강
拿處忠翊將金世徵
정조 24년 · 목
兵曹總府啓言中日設行而忠翊衛不卽應射當該忠翊將金世徵請拿處允之
정조 24년 · 강
行勸講于熙政堂閣臣南公轍承旨金近淳假注書呂東植史官承膺祚洪奭周
정조 24년 · 목
講中庸○公轍曰臣以藥院事有仰奏矣今月晦日日次問安例以晦前一日爲之正月初五日問安例於初四日爲之矣予曰依此爲之公轍曰抄啓文臣講製待下敎爲之事有敎此後則講製設行間通瀜備擬於廳注書似好矣予曰依此爲之
정조 24년 · 강
備局以兩西民庫穀儲置事及北道月令朔膳事覆啓
정조 24년 · 목
備邊司啓言今此兩西民庫添給之擧槪出我慈聖軫恤元元之聖德而又以錢貨斂散之際吏緣爲奸民從受弊誕降溫音有此穀物儲置之命矣使壯營提調往復兩道道臣凡所典守糶糴成節目施行事請分付允之又啓言頃因咸鏡監司李秉鼎狀啓十月令薦新生文魚生大口魚初一日封進者退定於望間事關問該道矣見其所報則十月令薦新封進於十五日朔膳進上封進於二十日便當云矣月令薦新朔膳封進自有時限而退限之後又或愆期則極涉屑越依前擧行事請分付允之
정조 24년 · 강
備局以北靑恤典事及永春田稅還穀事覆啓
정조 24년 · 목
備邊司啓言頃以北靑等邑渰死海尺別恤典依傳敎行會矣卽見咸鏡監司李秉鼎狀啓則海尺生還已爲一百六十六名只以元恤典題給而渰死之數畢竟不夥則別恤典置之事請廟堂稟處矣別恤典姑爲置之待狀聞之畢到請自本司更爲分付允之又啓言永春縣監洪樂安上疏廟堂稟處事命下矣該縣雖有船路高江急峽輸運孔艱合有變通之道田稅大同及軍餉依請作錢事分付還穀相換事令道臣從長措處後狀聞之意請分付允之
정조 24년 · 강
放瑞山定配罪人金好談連山定配罪人李宗斗
정조 24년 · 목
因刑曹放未放修啓有是命
정조 24년 · 강
行勸講于熙政堂閣臣李晩秀南公轍承旨金假注書尹致永史官金景煥近淳洪奭周
정조 24년 · 강
命尹諭善終喪祭需輸送其子待闋服錄用
정조 24년 · 목
敎曰今見尹諭善致祭文予心愴然輔導之勞豈可忘之祭文更令內閣知製敎代撰終喪在此月祭需令該曹優數輸送其子待闋服卽爲錄用事分付
정조 24년 · 강
大王大妃殿命關西守令罷拿回啓傳于大臣更議以對
정조 24년 · 목
大王大妃殿口敎曰見吏曹關西繡啓之回啓守令多請罷拿纔經支勅遞易爲難迎送之弊亦不可不念大不法外姑觀來頭爲宜此回啓傳于大臣更爲商議以爲仰對之地
정조 24년 · 목
敎曰柑製明當爲之弘文提學待開門牌招通方外事分付
정조 24년 · 목
政院啓言奏御文字誤書以入當該注書所當重勘而本院請推外無他罰何以爲之敎以拿處
정조 24년 · 강
命充軍罪人申紘疏放事置之兵判以遞差捧傳旨
정조 24년 · 목
備邊司啓言卽見平安道放未放啓本之自金吾回啓者馬馬海里堡充軍罪人申紘直請疏放矣申紘之棄堡徑還大關紀綱而特敎充軍遞請疏放事極未安當該金吾堂上施以罷職之典申紘依道啓請置仍秩允之敎以此時兵判難以遞易以遞差捧傳旨
정조 24년 · 강
命犯夜人別監朴壽源依更數治罪
정조 24년 · 목
因二所巡廳草記有是命○巡廳以壽源依更數決棍十度啓
정조 24년 · 강
兵曹判書李祖源陳疏自引賜批
정조 24년 · 목
疏略曰臣久叨議讞之任觸事顚錯乃於馬馬堡充軍罪人申紘直請疏放事至有大僚論勘之擧臣於是滿心惶懍聖度天大雖賜寬恕循例奉行之事大政隔日末由進身短章自列乞降威罰焉批以卿其勿辭行公
정조 24년 · 강
分揀尹致永洪勉謙
정조 24년 · 목
義禁府啓言假注書尹致永原情泛稱遲晩請刑推得情又啓言南陽監牧官洪勉謙原情泛稱遲晩請刑推得情竝敎以分揀放送
정조 24년 · 강
召見吏兵判于熙政堂吏曹判書徐邁修兵曹判書李祖源
정조 24년 · 목
大王大妃殿敎曰國事專在於得人一心向國用力於王事之人另加擇用凡厥有位盡心竭力一國同心同力然後國事可爲須以公心擇人爲政也邁修曰日前亦已奉承慈敎敢不仰體而臣素之鑑識猶恐擧擬之不能允當矣
정조 24년 · 강
護軍尹行恁疏辭文苑之任賜批
정조 24년 · 목
批以試事有命卿其勿辭膺命
정조 24년 · 강
罷黜淸州牧使尹守翼
정조 24년 · 목
吏曹判書徐邁修啓言淸州牧使尹守翼身病沈重萬無還任之勢云請罷黜從之
정조 24년 · 강
大王大妃殿命李書九罪名分揀戶曹判書更爲除授
정조 24년 · 목
大王大妃殿敎曰李書九事思之其上疏措語極其閃忽罔測予之處分豈曰過當而此時豈無闊狹遠竄罪人李書九罪名分揀戶曹判書趙鎭寬許遞其代更爲除授
정조 24년 · 목
敎曰左承旨持此御題與弘文提學偕往泮宮試取以來○以道也者不可須臾離也爲賦題
정조 24년 · 강
都政下批吏曹判書徐邁修參判曺允大參議沈象奎兵曹判書李祖源參判金羲淳參知尹益烈進
정조 24년 · 목
大王大妃殿敎曰守令察訪邊將及初仕各別擇差事分付兩銓又敎曰淸白吏子孫及戊申軍功人西北松都人收用事令兩銓知悉又敎曰出六已過屢年尙未經外任漢城判官金在昌今日政守令調用○以韓大裕爲晉州牧使趙鎭宣爲海州判官洪景斗爲珍山郡守趙用鎭爲金川郡守宋益鼎爲載寧郡守徐有曾爲信川郡守李��爲歙谷縣令李晩遠爲吉州牧使尹孝儉爲茂山府使李甲會爲富寧府使南衡重爲長興府使朴壽亨爲大邱判官朴尙榮爲平康縣監尹光時爲永同縣監金思羲爲平壤庶尹閔致謙爲義城縣監柳明觀爲鎭川縣監孔允東爲丹城縣監李允膺爲陰城縣監南惠寬爲結城縣監李鼎秉爲玄風縣監李持淳爲鎭岑縣監金應一爲楊口縣監沈鏗爲安州牧使金珠淵爲肅川府使元永麟爲豊川府使趙鎭井爲雲山郡守康聖翊爲泗川縣監李羲淵爲鴻山縣監李秀林爲德源府使閔行源爲明川府使鄭最成爲遂安郡守曺喜有爲瑞山郡守吳鵬南爲文川郡守李景德爲草溪郡守李仁達爲高原郡守張趾元爲熊川縣監趙鎭球爲益山郡守金魯岳爲仁同縣監李日運爲洪州牧使金基彦爲江西縣令洪致復爲蔚珍縣監張錫胤爲修撰李益運爲知敦寧金文淳爲判義禁尹文東爲淸州牧使李最源爲星州牧使李魯在爲茂朱府使李晩祥爲高陽郡守洪載淵爲堤川縣監李承默爲天安郡守金健柱爲山淸縣監金在昌爲開寧縣監李集麟爲康陵參奉金基敍爲敦寧參奉金魯忠爲順陵參奉張翊洙爲淑陵參奉高景漢爲假引儀集麟以下竝初仕也○兵批以權��爲知事李集斗爲都總管白泓鎭爲公州營將柳光命爲羅州營將具縉爲大興中軍李雲祜爲平安中軍趙應鉉爲咸鏡中軍泓鎭以下竝新資也曺命楫爲全羅兵使申光輅爲多大僉使李周鳳爲高嶺僉使元永胄爲訓鍊正尹商大李喜述許��朴鐄柳載南宋文珏李鼎植徐敬輔爲宣傳官宋文永金魯觀爲部將李視遠吳贊述金基祚林鶴權爲守門將李龍瑞爲嗭洞權管康光堯爲乾原權管李光春爲小吉號里權管李熙章爲從浦萬戶商大以下竝初仕也
정조 24년 · 강
行科次于誠正閣弘文提學尹行恁內閣提學李晩秀
정조 24년 · 목
予曰其題何如行恁曰御題甚爲宏遠博大矣齋儒以爲慈殿諺敎頒下後尙無自首自明者義理未及闡明之前不可冒赴場屋多不入場臣等雖多端曉諭終不入場故限內收券只二百十五張而御題則多士莫不欽誦矣予曰盡考編次後入稟○敎曰柑製居首三下一幼學洪遇燮直赴殿試之次三下二生員趙鎭翼直赴會試次上幼學尹錫永進士徐淇修竝給一分又敎曰入格儒生明日待令
정조 24년 · 강
備局以關西繡啓之吏曹回啓覆啓
정조 24년 · 목
備邊司啓言臣等取考關西繡啓之吏曹回啓者則安州牧使金孝健募富入鄕捧納四千金以充雇馬之虛簿雲山郡守洪龍健支勅等物或使市人貿納或加斂或徵錢其所貽弊民間俱係不法依該曹回啓施行嘉山郡守許㶏博川郡守崔致侃雖有犯科較彼兩倅亦有差等姑先重推義州府尹金箕象咸從府使李顯道永柔縣令尹心約祥原郡守沈擇之亦施推考仍令道臣嚴加紏正俾有來頭實效定州牧使李溏龍川府使李邦運鐵山府使許溟殷山縣監李永翼亦依回啓請推考施行允之
정조 24년 · 강
備局以平安道御史吳翰源別單覆啓
정조 24년 · 목
備邊司啓言平安道暗行御史吳翰源書啓別單有草記回啓之命矣取見別單則其一各邑出站之里自前洞戶徭役永爲頉給而官屬支供使之辦當故或有官屬作挐貽弊村間事也見今兩西使星旁午民邑受弊尤宜軫念分付道臣更加嚴飭其一各邑定例中秀魚以其本價較其時價不啻倍簁此後支勅時若値夏節腐傷過多則皆以鹽秀魚代用而自廟堂關飭事也支勅各種之非時産土種者竝許從便代用之意有所行會昨年今春勅行時亦皆遵用則今此繡啓未知委折更飭三道道臣一遵新頒定式俾除列邑難貿之弊其一魚果淸蜜等屬或有市民中差出監官名色者或有各廛之輪回貿納者自是謬例而本價每患不足官隸點退誅求至有逃避之境矣八月飭敎後皆使勅庫監色貿用而此後難保其必無別飭禁斷事也後若以此等弊習及聞朝家則不飭之道臣焉逭重勘先以此意嚴飭其一各邑漏戶太多而淸北爲甚一一摘發從實添籍事也見今修籍適在明年若有一戶一口冒錄漏落之弊則依法從事則知委諸道之意分付京兆其一平壤府所在華城鄕軍接濟米二千五百石自庚戌以營門別餉庫錢三萬兩散給各邑每石三兩價貿米一萬石而平壤所劃錢則七千五百兩分給民戶以爲待秋作米矣所受民戶分訴營邑許以錢納而耗條則捧米作錢上納已爲十年京師則無所益鄕民則受其弊前後故犯之道臣守令警責事也錢還之禁法意何如則因循襲謬者萬不成說前後道臣不必追究時道臣姑先重推當該守令捧現告拿處其一兵營還上捧糴之時監色輩色落濫捧一石米例捧一兩情錢仍爲反作五年十年永爲虛留名曰還穀如此不法之事不可仍置事也反作虛留俱係不法而況一石臥還例捧一兩之說尤極驚駭前後帥臣竝姑先重推其一灣府支勅等節三江把守與各站使役皆以軍兵與行而自去年冬創設補軍庫稱以防役雇價每石六斗米春秋分捧作錢雇立閑丁元額軍總永不應役旣無檢束節制之方不如革新仍舊事也更令道臣詳探便否論理狀聞後稟處其一淸川江水道近多潰決安州等邑沿江田土陳廢者多未蒙頉雖或有泥生還起皆歸吏橐白徵之弊愈往愈甚令道臣査出頉給事也嚴飭道臣一一査正俾無白徵之冤吏無售奸之弊其一平壤外城井田基址宛然可覩而近來村民之愚頑滋甚四標半入耕墾不飭之守令論勘事也嚴飭道臣所犯奸民摘發勘處井田一依四標明定境界增修溝洫前後不飭之守令請亦捧現告拿處竝允之
정조 24년 · 강
命肅川府使任長源下考施行
정조 24년 · 목
吏曹啓言肅川府使任長源置諸下考矣該倅係是外補則循例貶下事甚未安該道臣李泰永推考該府使下考所當勿施而觀於貶辭其不治可知何以爲之敎以下考施行
정조 24년 · 강
召見閫帥守令邊將輪對官及入格儒生于熙政堂
정조 24년 · 목
大王大妃殿敎曰有下敎事先出去之守令竝令留待予命入格儒生洪遇燮進前敎曰爾之近族立朝者有誰遇燮曰典籍洪儀泳卽臣之六寸大父也予命華城留守李晩秀進前敎曰何日下去晩秀曰今日當下去矣予曰今日當不開講須卽下去也又敎曰出去之守令皆已待令乎承旨南公轍曰待令者十八人其餘出去方令催促待令矣大王大妃殿敎曰守令下直時齊會未易今日旣齊會當下諺敎承宣筵退後咸聚守令於政院讀此傳敎而洞諭各別惕念奉行之意更加詳諭
정조 24년 · 강
大王大妃殿諭守令
정조 24년 · 목
大王大妃殿敎曰民生苦樂係於守令而不務保民恤民如欲潤屋肥已浚民膏血以求有餘是豈朝家差送守令之意哉況此時主上沖年女君深居爲國之心愛民恤民之意雖有仰覩我英廟朝曁先王朝者多矣旣無識見當此罔極之時所專恃者惟監司與守令而已鞏固國家以致太平磐石之安深有望焉此意其勿有違
정조 24년 · 강
昌城尉黃仁點疏辭太廟春享獻官預差之任批令該曹付標
정조 24년 · 강
成均館以捲堂儒生所懷啓
정조 24년 · 목
本館啓言諸生有捲堂之擧故招問其由則諸生所懷以爲卽伏見慈聖下敎辭旨懇惻義理嚴正臣等奉讀不覺涕淚交迸嗚呼大行大王義理之分明如日月秉執之堅確如山嶽至精至微莫重莫嚴可以建天地不悖俟百世不惑至於五月三十日筵敎而至矣盡矣噫彼凶徒逆黨粵自某年干犯大義矯誣聖德歸諸不敢言之地訾毁聖躬至及不忍提之境以迄于今而窩窟不破根柢尙在邪說悖論背馳淸議臣等旣伏見五月筵敎又伏見日前慈敎剖柝幾微之旨昭布於字句之間使之革面改心咸與維新自首自明偕底大道而惟彼頑慝之類自甘於不忠無意於遷善者今幾月矣今幾日矣夫紀綱之解弛莫此爲甚世道之淪沒無復餘地言念及此寧不寒心柑製之命特下而臣等區區之見惟以窩窟未破則聖誣未辨聖誣未辨則義理未伸義理未伸則又無入場之路旣無入場之路則何敢以此情跡晏然爲入堂之計哉云矣敎以朝廷在焉何至捲堂卽爲勸入○成均館啓言臣伏奉批旨招致諸生勸入則諸生等以爲臣等之捲堂一伸分義而聖敎至此謹當還入云矣
정조 24년 · 강
行勸講于熙政堂閣臣南公轍承旨金近淳假注書金��史官承膺祚洪奭周
정조 24년 · 강
遞吏曹判書徐邁修以尹行恁除授中批也
정조 24년 · 목
大王大妃殿敎曰中批果非美事有不得不爲之之時何必膠守不思所以通變之道乎雖知近日朝廷之不好予中批然當世道人心如此之時豈可不以先王平日之所倚仗托以心膂之臣擢用乎吏曹判書徐邁修許遞前參判尹行恁除授
정조 24년 · 강
豊寧君趙觀鎭以徐瀅修疏辭陳卞乞遞賜批
정조 24년 · 목
疏略曰臣見前參判徐瀅修疏本則語及臣先故者至爲憯毒極其危怖臣欲溘然滅死而不可得也彼家於臣家諸人或周旋於堂郞或擧擬於政注至于近年未嘗明以爲嫌及夫瀅修前疏出而忽地拖引者此何故也噫嘻痛矣惟我先大王出天聖孝貫徹神明凡於事關某年者竝以不忍言不敢提爲敎而彼瀅修雖急於構陷臣家何敢以伊時事登諸章奏乎且役自引其嫌之不足攙及不知名之數三家者抑又何也緣臣無狀反爲貽累罔測之歸臣罪至此萬死難贖伏乞鐫褫臣爵秩焉批以卿其勿辭行公
정조 24년 · 강
大王大妃殿命金履翼絶島安置徐有隣極邊遠竄
정조 24년 · 목
大王大妃殿敎曰先朝金履載處分卽所以明義理扶世道極至之聖意也其所關係何等嚴重其所憂慮何等深遠乎當初履載投疏之時慫慂指嗾之情狀自先朝已察其奸狀而所洞燭者非渠而誰五晦筵敎後必使之自明自首者蓋以此也然則當日謂聖候沈篤而頑不知畏無意首實者已是無君死黨之心聖候之添重亦由於此念之及此已不勝崩心痛骨況日前諺敎實出於追明先王之志事以定今日之世道則凡厥黨與輩固當惕然悔罪翻然革心趁卽自首思所以背陰面陽變鬼爲人而洞諭多日尙此寂然無所聞者明是甘心背馳血戰角勝之意也此而置之當使太阿無地可試國勢無日可振禮曹參判金履翼爲先施以絶島安置之典又敎曰乙未冬渠以宗廈復出之凶言肆然而發又嗾人俾不參聽政陳賀則至今假息於覆載之間得逃刑典亦云幸矣況拂拭他大釁累擢置崇秩先朝再造之恩於渠何如而今不思革心圖報之道自榮賊敗後渠乃肆然當國兜攬朝權爲群不逞逋逃之藪其所以暗自譸張經營者背馳義理扶植賊邊構陷善類爲逆報仇之事靡不用極數十年間陷溺人心壞亂世道國勢之駸駸人於危亂之境久矣是以頃在先朝淵鑑甚昭渠之罪惡觸處洞察雖不加刑誅每黜之外官使不干與朝廷者卽聖人深惡痛絶不與同中國之意也今當追先王志事闡明義理之日如渠凶魁豈可置之輦轂之下哉前留守徐有隣爲先極邊遠竄
정조 24년 · 강
修撰張錫胤上疏乞遞仍陳勉賜批
정조 24년 · 목
疏略曰爲學之道必得明師畏友與共天爵以成其德而顧今兩儒賢邱樊樂道天山蓄德先朝禮遇何如士林矜式何如而敦召屢勤遐心莫挽豈非朝野之缺望乎益篤誠禮必使之羽儀王廷成就君德而在外經筵官竝卽招來置諸左右以爲昕夕勸講之地焉嗚呼義理之辨前後明諭不啻縷縷臣不必煩陳而伏願聖上擧直措枉使忠邪無得雜進是非無得竝行痛革舊汚迓續新休則可以昭先旨於千秋流慈徽於百世宗社無疆之福其基於此惟殿下懋哉批以所陳好矣
정조 24년 · 강
副校理李基憲陳疏乞遞仍請六月筵敎頒示臣僚賜批
정조 24년 · 목
疏略曰夫義理者撑天地亘宇宙攧撲不破殄滅不得者也臣曩在堂后獲覩六月兩度筵說詳載首末申明五晦之敎益嚴三令之意而至今寂然無一人自明者此臣所以痛心飮泣也抑又念伊時筵敎聞之者不過筵臣見之者只是承史不能使一世曉然發蒙伏願殿下特將六月十二十六兩日筵頒示臣僚俾知自明圖新之方而毋至終陷大戾之科焉批以六月兩日筵本頒示好矣
정조 24년 · 강
戶曹判書李書九陳疏自引乞遞賜批
정조 24년 · 목
疏略曰臣不忠無狀自速重戾慈敎誕宣辭旨截嚴前席逆退五內震剝惟願早伏刑章少贖通天之罪矣遽承全宥之命復叨特畀之恩是臣此生之所敢期也哉嗚呼臣受先王特達之知陶甄奬拔致身至此而朝夕左右薰炙講明者寔惟曰義理而已今焉眞遊渺然萬事於乎常願爲國盡節以效追先報今之義而忱誠淺薄未能見孚於慈覆之下責諭嚴重有非臣子之所敢晷刻承聞則如臣罪名乃是千古宵小之極惡大憝伏乞亟命有司將臣辜犯明正典憲焉批以卿其勿辭行公
정조 24년 · 강
知敦寧李益運疏陳無敦寧乞遞批下該曹稟處
정조 24년 · 강
判義禁金文淳疏陳情勢乞遞賜批許之
정조 24년 · 목
疏略曰臣於是職竊有私義之不忍冒當者從前濫叨輒蒙先朝體諒之恩此實通朝之所共知也特許遞免千萬顒祝批以金吾之任許遞
정조 24년 · 강
大王大妃殿命今日入侍筵說頒布朝紙
정조 24년 · 강
命領府事李秉模領議政沈煥之左議政李時秀右議政徐龍輔勿待命
정조 24년 · 목
政院啓言領府事李秉模以爲名忝大臣義無異同走伏金吾門外恭俟處分云矣敎以勿待命事遣史官傳諭又啓言領議政沈煥之左議政李時秀右議政徐龍輔以爲罪在罔赦震懍靡措走伏金吾恭俟嚴誅云仍納命召何以爲之敎以勿待命事遣史官傳諭仍傳命召
정조 24년 · 강
大王大妃殿命大臣勿待命還第
정조 24년 · 목
大王大妃殿口敎曰俄者下敎不過警飭之言豈至於待命此時非如是之時勿待命卽爲還第事遣史官傳諭
정조 24년 · 강
命領府事李秉模領議政沈煥之左議政李時秀右議政徐龍輔卽爲還第
정조 24년 · 목
政院啓言領府事李秉模又使錄事來言雖伏奉勿待命之敎轉益惶蹙云矣敎以旣有慈敎卽爲還第事遣史官傳諭又啓言領議政沈煥之左議政李時秀右議政徐龍輔又使錄事來言雖承勿待命之敎衷情轉益惶蹙云仍納命召何以爲之敎以旣有慈敎卽爲還第事遣史官傳諭仍傳命召
정조 24년 · 강
命全羅監司金達淳濟州牧使鄭觀輝越俸
정조 24년 · 목
全羅監司金達淳狀啓魂殿山陵薦新橘柑不爲封進濟州牧使鄭觀輝爲先罷黜其罪狀令攸司稟處事敎以限六年蘇弊前雖筵臣無得請遞先朝受敎截嚴至今書付官案則道臣豈可循例請罷乎道臣越俸一等該牧使勿罷越俸三等
정조 24년 · 목
義禁府啓言金川郡守李良會原情泛稱遲晩請刑推得情敎以除刑推議處
정조 24년 · 강
金吾以徐有隣慶興府遠竄金履翼珍島郡金甲島
정조 24년 · 강
行勸講于熙政堂閣臣南公轍承旨金近淳假注書金��史官金景煥金珍恪
정조 24년 · 강
兩司合啓請金履翼等設鞫得情李濟萬等竝施屛裔之典賜批不允大司憲李敬一執義高宅謙司諫朴瑞源掌令姜文會閔慶世持平安廷善趙恒存獻納金孝秀正言李象謙
정조 24년 · 목
合啓以爲噫嘻痛矣金履翼之罪可勝誅哉金履載闖呈一疏計在嘗試使莫重莫嚴之義理欲歸漫漶毁劃則其所慫慂指嗾一則履翼二則履翼嘻彼履翼本以陰譎之性常懷不滿之心必欲岐貳淸議戕害善類而粧出履載之疏昏夜往復之眞贓自有綻露者則其窮凶情節不可不究覈請金甲島安置罪人履翼亟令王府設鞫嚴問快正典刑噫從古權奸之壞亂世道禍人家國者何限而豈有如徐有隣哉惟彼凶徒之干犯於某年大義理者一轉再轉至于六七轉脈絡貫通腸肚結連而噫彼有隣乃於乙未冬故相臣徐命善陳疏之時以宗厦復出之說與象厚爛熳酬酢頤指徒黨俾不參於聽政陳賀則其於代聽之慶顯有不滿之意而及夫庚子以後操國權柄惟意所欲爲賊淵藪寔繁其徒義理則期於背馳善類則期於構陷逮夫壬子之間以典禮間事作爲欛柄或倡說而扇動之或誘衆而威脅之矯誣之說肆行于其間苟究厥由非渠而誰請慶興府遠竄罪人有隣設鞫得情快正典刑噫彼金履載潛受履翼之指嗾闖呈一疏指意閃忽而今於履翼情節綻露之後履載不可置而勿論請彦陽縣投畀罪人金履載設鞫得情批以不允○合啓以爲嘻治逆而先治黨與春秋之法也徐有隣之聚徒樹黨凡幾人也而豈有甚於李濟萬及朴聖泰者哉自托於炙手之勢交倡誣說力擠淸議其所背馳誑惑之習可謂小人之無忌憚者也至於徐有聞卽金履載之死黨也渠於其時適叨承宣或示幾微或通聲氣一與履翼同心合力粧出履載之悖疏其意將以履載爲奇貨以圖構陷士類角勝義理之計也人言至今狼藉如此黨惡之流不可置之輦轂之下請前牧使李濟萬副護軍朴聖泰徐有聞竝施屛裔之典批以李濟萬朴聖泰徐有聞事不允
정조 24년 · 강
吏曹判書尹行恁疏辭長銓特授賜例批
정조 24년 · 강
大司諫金啓洛陳疏辭職仍請金履翼等設鞫得情賜批
정조 24년 · 목
疏略曰凡厥凶徒之至今爲梗者實非一朝一夕之故也蓋自戊巳以後凶逆層生誅討非不行矣而惟其根柢未拔窩窟尙在疑亂之計敢眩於莫嚴之禮矯誣之說至及於莫重之地乃至有履翼有隣之犯分干紀全沒忌憚者罔非洪樂任爲之窩主而然也此而不打破頭腦大加懲創則亂賊有滋蔓之憂亟令設鞫得情安置罪人金履翼遠竄罪人有隣竝令王府設鞫嚴問金履載亦施拿鞫之典焉臣於見職尙此虛縻況今誅討是急而自陷含默之科荐被截嚴之敎震懍惶隕靡所容措伏乞亟遞臣職以靖私義焉批以東朝已處分矣卿之本職依所請許施
정조 24년 · 강
承旨聯疏請大臣箚本還入賜允賜批承旨南公轍鄭尙愚申獻朝崔獻重金近淳嚴耆
정조 24년 · 목
疏略曰卽者時原任大臣聯箚有封還之命臣等竊不勝愕然失圖之至噫此非獨大臣之言卽國人共公之論也魑魅以陰氣相聚鴟鴞以惡音相呼而所恃而爲歸宿者窩窟與林藪也今使頭腦自在禍本未拔而欲其世道之寧靖則此與除草而不鋤其根何以異哉且況大臣聯箚事體自別而不賜批旨徑使封還其於敬大臣之道尤何如哉臣等聯陳短章以效匡救伏願還入箚本明賜允兪俾亂賊懼而世道靖焉批以予豈不知敬大臣之道乎仰承慈敎而爲之者也
정조 24년 · 강
玉堂聯箚請金履翼洪樂任等設鞫得情徐有聞亟施屛裔之典賜批不允應敎金銑副應敎閔命爀校理韓興裕李重蓮副校理洪受浩李基憲修撰李敬參張錫胤副修撰李東冕任厚常
정조 24년 · 목
疏略曰噫嘻痛矣金履翼之罪可勝誅哉渠本賦性陰險平生伎倆背馳義理其爲淸議之所共棄聖鑑之所深燭厥惟久矣逮夫慈聖殿下誕降絲綸使之自明自首而奈此狠性難馴鴞音莫懷側聽多日寂然無聞於是人心滅而臣分絶矣至若徐有隣本以凶譎之性濟以側媚之態而至於宗厦復出之說斷案已成陳賀不參之嗾眞贓莫掩尙今假息於輦轂之下已是失刑之大者臣謂金履翼徐有隣設鞫得情斷不可已若其所謂窩窟者洪樂任是已一味假貸任其醞釀則將不知何樣禍機伏在何處臣謂洪樂任設鞫得情夬正典刑宜矣噫彼徐有聞先朝之恩造何如而不思報答之道專售背馳之計自處近密妄度天意畢竟釀出履載之一疏臣謂前承旨徐有聞亟施屛裔之典恐不可已矣批以東朝已有處分矣徐有聞事風傳也不允
정조 24년 · 강
命時囚鄭述仁等議處
정조 24년 · 목
義禁府啓言海州前判官鄭述仁原情泛稱遲晩請刑推得情敎以除刑推議處又啓言康翎縣監崔祥岳原情泛稱遲晩矣曾經宣傳官請除刑推議處允之
정조 24년 · 강
行勸講于熙政堂閣臣南公轍承旨金近淳假注書申緯史官承膺祚金珍恪
정조 24년 · 강
吏曹判書尹行恁再疏乞遞長銓之任賜批
정조 24년 · 목
批以卿其勿辭斯速開政
정조 24년 · 강
大護軍李祖承疏陳病狀仍辭宗廟享官之任批許該曹付標
정조 24년 · 강
兩司聯疏請大臣聯箚亟收封還之命賜批大司憲李敬一執義高宅謙司諫朴瑞源掌令姜文會閔慶世持平安廷善趙恒存獻納金孝秀正言李象謙